Valori și principii cu impact. Volum 3
Authors:   Universitatea de Vest din Timisoara
Published: May 2023

"DESCRIERE VALORI ȘI PRINCIPII CU IMPACT. Volum3. Seria AUTENTIC 2023. Cartea intitulată Valori și principii cu impact, este atent structurată în trei părți. Volumul face parte din seria AUTENTIC (vol. 3. Valori și principii cu impact. AUTENTIC IV), coordonată de doamna conferențiar universitar dr. abilitat, Patricia Runcan, vine în completarea volumelor anterioare, păstrând atât standardele de calitate academice, cât și latura emoțională și autenticitatea. Autorii sunt profesioniști, medici, cadre didactice din învățământul primar și universitar, jurnaliști, pastori, persoane competente cu o vastă experiență de viață, precum și studenți și masteranzi, sub coordonarea doamnei conferențiar Patricia Runcan – toți aceștia au scris lucrări în care vedem originalitate și profesionalism. Fiecare lucrare poartă o amprentă personală unică, dar putem regăsi și acel fir roșu care aduce armonie și autenticitate în toate lucrările. Partea întâi a cărții cuprinde șapte „interviuri cu profesioniști și oameni autentici” – un domn pastor care ne vorbește despre recunoștință; o doamnă conferențiar univ. dr. ne vorbește despre faptul că dintre toate însușirile pe care omul le poate dobândi, autenticitatea e cea care îi asigură stabilitate și siguranță; un domn pastor ne vorbește despre cum să fii autentic într-o lume plină de fals; o domn doctor ne vorbește despre faptul că metaforic, nu (mai) mor caii când vor câinii; o doamnă profesor vorbește despre cum a primit un talant și se întreabă dacă oare a reușit să-l înmulțească și să-l dea mai departe; un jurnalist ne spune cum a găsit sensul vieții și nu în ultimul rând, o doamnă lector univ. dr. ne vorbește despre dubla cunoaștere. Fiecare interviu este o lecție de viață care ne îmbogățește, deoarece respondenții și-au deschis inimile și ne-au lăsat să pătrundem în universul lor descriindu-ne, cu sinceritate și mare emoție, o parte relevantă din viețile lor. Partea a doua a cărții conține șapte „eseuri descriptive” care abordează diverse teme de interes pentru fiecare dintre noi, deoarece firul roșu care face legătura între aceste eseuri, reprezintă o parte anume din călătoria vieții autorilor. Eseurile sunt scrise de: un masterand care ne vorbește despre cum a cerut iertare unui prieten; o masterandă ce ne vorbește despre diplomație ca artă a comunicării; o studentă ne prezintă credința și impactul ei asupra vieții; o studentă vorbește despre recunoștință ca fiind cheia spre o viață mai fericită; o studentă vorbește despre ce însemnă înțelepciunea de a trăi pentru Hristos; o doamnă profesor ne vorbește despre valorile mamei, ca fiind valorile ei și nu în ultimul rând, o doamnă profesoară ne invită să ne gândim la ce rămâne. Partea a treia prezintă șase „abordări teoretice și practice – cercetări academice aplicate” despre valori și principii cu impact. Cele șase lucrări abordează: problematica valorilor care ne unesc sau care ne separă, autor: conferențiar univ. dr. Remus Runcan; valori, perspective și provocări ale familiei creștine, autor: profesor înv. primar Lavinia Mihai; recenzie pentru volumul Călătoria vieții, autor: student masterand Constantin Oprina; comunicarea la adolescenții rebeli înstrăinați, autor: conferențiar universitar dr. Patricia Runcan; valorile de bază și valorile creștine: constatări și reflecții, autor: profesor universitar dr. Viorica Goraș-Postică și povestea stupului sau despre psihoprofilaxie și comunitate, autor: profesor universitar dr. Mihaela Gavrilă-Ardelean. Volumul este destinat unui grup larg de interes profesional: studenți, cadre didactice, profesioniști din toate domeniile și orice persoane cointeresate de tematica abordată având în vedere originalitatea, noutatea și autenticitatea informațiilor furnizate. Lectura cărții duce cititorul spre o călătorie imaginară alături de personaje de povestiri reale de viață. Sfaturile prețioase de viață bazate atât pe experiența personală a autorilor, cât și pe cercetările academice au, în conținutul lor și citate sau idei preluate de la alți autori de renume, ceea ce aduce o și mai mare bogăție de informații utile pentru cititor. "